Webinaar: wysheid en wenke à la Wilhelm | ATKV
Wat ek wens ek geweet het TOE!
Hulle sê spyt kom te laat – maar dit hoef nie in jou geval so te wees nie. Moenie nou uitmis op 'n kans om te leer by een van die beste akteurs in die bedryf nie.
Watter aspekte van die toneelwêreld het Wilhelm van der Walt gewens hy weet aan die begin van sy studies of toneelloopbaan?
Volgens Wilhelm sou die kennis wat hy nóú het handig te pas gekom in sy jong dae. Kennis wat hy nou met jou gaan deel!
Wilhelm gaan gesels oor:
Wat is toneelspel en storievertelling?
Om te spring tussen film, TV en die verhoog.
Oudisiegeheime en nog vele meer.
Meer oor Wilhelm van der Walt:
Met 'n 2019-Fiësta vir beste akteur in die toneelstuk Klippe wat Val, meer as 20 ander verhoog- en TV-nominasies en 40 teaterproduksies op sy kerfstok is Wilhelm een van Suid-Afrika se veelsydigste verhoogakteurs.
As 'n boorling van Bloemfontein, verwerf Wilhelm in 2007 sy honneursgraad in drama en teaterkuns aan die Universiteit van die Vrystaat. In 2009 voltooi hy sy meestersgraad in toneelspel aan die Universiteit Stellenbosch en ontvang ná sy studies 'n Fleur du Cap-nominasie vir mees belowende student vir sy spel in Yasmina Reza se ART onder leiding van Marthinus Basson.
In 2010 verhuis hy na Kaapstad en tree in verskeie produksies op soos die Maynardville Shakespeare opelug-teatervertonings van Antony and Cleopatra en The Comedy of Errors, asook die internasionale musiekblyspel High School Musical – Live on Stage! wat vir vier maande in China en Taiwan toer. Ander musiekblyspele en operas sluit in Cabaret, The Little Shop of Horrors, Oklahoma!, Lost in the Stars, Madame Butterfly en Tosca. Wilhelm word in 2010 deel van die veelbekroonde Kaapse teatergeselskap, The Mechanicals.
In 2012 word hy benoem vir 'n Fiësta-toekenning in die kategorie beste opkomende kunstenaar en in 2014 vir 'n Fleur du Cap-toekenning as beste ondersteunende akteur vir sy spel in Tertius Kapp se opspraakwekkende tronkdrama Rooiland, onder regie van Jaco Bouwer.
Wilhelm word ook in 2015 vir 'n Woordtrofee by die Woordfees benoem en as beste akteur benoem by die 2016 Fiëstas vir sy spel in Son. Maan. Sterre onder leiding van Christiaan Olwagen, waarvoor hy dan beste akteur by Aardklop wen.
Ander benoemings sluit in die Fiësta vir ondersteunende akteur in Liewer deur Tertius Kapp, die Huisgenoot-Tempo-toekenning en die Royal Soapie Award ir sy rol as Ty in 7de Laan. Onlangse teaterhoogtepunte sluit in Pa, maak vir my 'n Vlieër, Pleisters vir die Dooies, Nicola Hanekom se Land van Skedels, Die Rebellie van Lafras Verwey en Droom.
Televisiewerk vir kykNET sluit in Ouma en Oupa sit op die stoep en Die Boland Moorde, Projek Dina, Die Byl en Fynskrif. Hy speel in die kortfilms Soos Gister, Nantes, Bloedson en Onder die tafel vir die Silwerskermfees, asook die rolprente Stuur groete aan Mannetjies Roux en Rooiland. Hy is tans 'n aanbieder van Fiësta op kykNET en speel die hoofrol in 'n splinternuwe reeks Extra Medium wat later op die TV te sien gaan wees.